Når barnet er omkring 5 uger, falder det første store mentale udviklingsspring. Barnet er nu mere vågen og aktiv, og opdager verden på en helt ny måde. Synet bliver skarpere, og du vil opleve, at barnet observerer sine omgivelser og holder øjenkontakten med dig længere end tidligere.
De forandringer barnet oplever, kan skabe et øget behov for tryghed. Du oplever måske, at barnet græder mere end normalt, eller at det kun vil sove i dine arme. Ammer du, kan du opleve, at barnet søger brystet langt hyppigere end normalt. Hold ud – det er hårdt at være i, men det går over.
Kvittér dit barns frustrationer med masser af kærtegn, blid vuggen, beroligende snak eller en stille sang.